Nogle butikker får stjålet tyggegummi og chokolade, men i Aalestrup er det særligt indkøbskurvene, der bliver gået efter. Siden februar har SuperBrugsen i Aalestrup mistet over halvdelen af deres indkøbskurve, fortæller brugsens uddeler, Steffen Michaelsen. - Vi plejede at have fem stabler med kurve om morgenen, og lige pludselig var vi nede på to, så det er over halvdelen, vi har mistet, og det er jo tyveri ligesom med alle andre varer, siger han og tilføjer: - Jeg skal virkelig sælge mange bananer for at kunne købe alle de kurve. Ifølge uddeleren svarer den manglende mængde af kurve til 5000 kroner, og det synes han er mange penge, så derfor må indkøbskurvene ikke længere forlade butikken. Ingen regler uden undtagelser Selv om SuperBrugsen i Aalestrup nu har besluttet, at deres kunder ikke længere må tage kurven med vare ud på parkeringspladsen eller ud til deres bil, så understreger uddeleren, at der selvfølgelig er undtagelser. - Jeg havde kontakt med en handicappet, som var ked af den nye regel, men selvfølgelig må kurvene forlade butikken i de tilfælde, hvor det er nødvendigt. Vi vil jo ikke være urimelige, for det handler jo også om kundeservice, forklarer han. Uddeleren fortæller også, at SuperBrugsen i Aalestrup faktisk gør en indsats for, at kunderne ikke tager kurvene med ud. Også hvis de har glemt en pose. - Vi stiller mange af vores papkasser i en stor beholder, hvor folk kan få en gratis papkasse til deres varer, så de ikke behøver købe en pose, siger Steffen Michaelsen. SuperBrugsen Aalestrup har netop bestilt nye kurve for 5000 kroner.

Opsummering:
SuperBrugsen i Aalestrup har siden februar mistet mange indkøbskurve. Derfor må kurvene ikke længere forlade butikken.